**Ministru kabineta noteikumu projekta "Grozījumi Ministru kabineta 2016. gada 9. februāra noteikumos Nr. 102** **"Darbības programmas "Izaugsme un nodarbinātība" 9.1.4. specifiskā atbalsta mērķa "Palielināt diskriminācijas riskiem pakļauto personu integrāciju sabiedrībā un darba tirgū" 9.1.4.4. pasākuma "Dažādību veicināšana (diskriminācijas novēršana)"** **īstenošanas noteikumi”” sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 9. februāra noteikumos Nr. 102 “Darbības programmas “Izaugsme un nodarbinātība” 9.1.4. specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4. pasākuma “Dažādību veicināšana (diskriminācijas novēršana)” īstenošanas noteikumi”” (turpmāk – noteikumu projekts) ir izstrādāts saskaņā ar Eiropas Savienības struktūrfondu un Kohēzijas fonda 2014. –2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts ir izstrādāts, lai nodrošinātu Ministru kabineta 2016. gada 9. februāra noteikumu Nr.102 “Darbības programmas “Izaugsme un nodarbinātība” 9.1.4. specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4. pasākuma “Dažādību veicināšana (diskriminācijas novēršana)” īstenošanas noteikumi” (turpmāk – MK noteikumi Nr.102) tiesiskā regulējuma normu nepārprotamu un skaidru izpratni, kā arī precizētu un papildinātu atsevišķus MK noteikumu Nr. 102 ietvaros īstenotā 9.1.4.4.pasākuma “Dažādību veicināšana (diskriminācijas novēršana)” (turpmāk – 9.1.4.4. pasākums) īstenošanas nosacījumus.Noteikumu projekts paredz:1. **9.1.4.4. pasākuma uzraudzības rādītāju precizēšanu.**

Ņemot vērā, ka darbības programmā “Izaugsme un nodarbinātība” (turpmāk – darbības programma) 9 prioritārā virziena “Sociālā iekļaušana un nabadzības apkarošana” snieguma ietvars neparedz 9.1.4.4. pasākuma iznākuma rādītāja starpvērtību (t.i., to sasniegšanu uz 2018. gada 31. decembri), ir nepieciešams to svītrot un attiecīgi izteikt jaunā redakcijā MK noteikumu Nr. 102 4. punktu. 1. **9.1.4.4. pasākuma pakalpojuma līgumu izmaksu attiecināmības nosacījumu papildināšanu.**

Šī brīža MK noteikumos Nr.102 ir atrunāts, ka attiecināmas ir izmaksas tehniskā aprīkojuma (portatīvās datortehnikas) iegādei sociālā darbinieka pakalpojuma nodrošināšanai patvēruma meklētājiem un personām ar bēgļa vai alternatīvo statusu (turpmāk – mērķa grupa). Sabiedrības integrācijas fonda kā finansējuma saņēmēja (turpmāk – SIF) pienākums ir nodrošināt gan sociāla darbinieka, gan sociālā mentora pakalpojumu mērķa grupai. Sociālā mentora pienākumos ietilpst nodrošināt mērķa grupai praktisku atbalstu ikdienā, piemēram, dodoties līdzi (pavadot) uz dažādām valsts un pašvaldību iestādēm (piemēram, PMLP, NVA, Rīgas satiksme, sociālo dienestu), bankām, izglītības un ārstniecības iestādēm, kā arī, palīdzot dokumentu noformēšanas procesā un komunikācijā ar citām personām utt.Lielākai daļai iestāžu ir izveidotas interneta mājaslapas un daudzas darbības, tai skaitā apmeklējuma laika pieteikšanu, iesniegumu aizpildīšanu un iesniegšanu, apstrādi, bankas norēķinu karšu pieteikšanu ir iespēja veikt galvenokārt elektroniski. Tiešsaistē Skype vidē ir iespēja piesaistīt tulku, nodrošināt informācijas apmaiņu starp sociālo mentoru un sociālo darbinieku par sociālekonomiskā iekļaušanas plāna izpildes gaitu.Ņemot vērā iepriekš minēto, lai nodrošinātu plašākas un efektīvākas iespējas darbā ar mērķa grupas personām, pilnveidojot un optimizējot ikdienas darba plānošanu, tādējādi uzlabojot darba kvalitāti, ir nepieciešams rast risinājumu operatīvākai informācijas pieejamības un apmaiņas nodrošināšanai, proti, ir nepieciešams nodrošināt arī sociālos mentorus ar portatīvo datortehniku. Ir paredzēts iegādāties vienu portatīvo datoru uz trīs sociālajiem mentoriem. Viena portatīvā datora aptuvenās izmaksas (ieskaitot licencētu datorprogrammu iegādi) ir plānotas indikatīvi 1000 *euro* apmērā.Elektroniski ir pieejamas arī topogrāfiskās kartes, ceļveži, uzskates un izdales materiāli, taču ir situācijas, kad mērķa grupas personām ir nepieciešami izdales un uzskates materiāli, dokumentu kopijas, maršrutu kartes utml. papīra formātā, līdz ar to, ir nepieciešams nodrošināt arī multifunkcionālo ierīču (printera, skenera, kopētāja) iegādi sociālā mentora un sociālā darbinieka pakalpojuma nodrošināšanā. Ir paredzēts iegādāties vienu multifunkcionālo ierīci, kas ietvertu printera, skenera un kopētāja funkcijas. Vienas šādas ierīces aptuvenās izmaksas ir plānotas 1500 - 2500 *euro* apmērā. Multifunkcionālās ierīces atrašanās vieta ir plānota patvēruma meklētāju izmitināšanas centrā “Mucenieki”. Informācijas tehnoloģiju un mūsdienīga tehniskā aprīkojuma pieejamība atvieglotu mērķa grupas personu, kā arī sociālo darbinieku un sociālo mentoru ikdienas darbību, kā rezultātā būtu iespēja vairāk pievērsties individuālajam darbam, pozitīvu savstarpējo attiecību veidošanai un uzticības iemantošanai. 1. **9.1.4.4. pasākuma darba devēju izvērtēšanas termiņa precizēšanu.**

Šī brīža MK noteikumu Nr.102 16.2. apakšpunktā ir iekļauti divi pasākumi, proti, izglītojoši pasākumi par sociālās iekļaušanas un diskriminācijas novēršanas jautājumiem un atbalsta pasākumi iekļaujošas darba vides veicināšanai un dažādības vadībai, kuri ir tematiski saistīti un viens otru papildinoši, bet nav savstarpēji atkarīgi un viens otram pakārtoti. Līdz ar to, šo pasākumu aktivitātes (mērķa grupas atklāta atlase un ikgadēji izglītojoši pasākumi dažādības vadībai un iecietības paaugstināšanai un atbalsta pasākumi un iekļaujošas darba vides izvērtējuma kritēriju izstrāde, pieteikšanās izsludināšanauz labās prakses veicināšanas pasākumiem, darba devēju atbilstības izvērtēšana atbilstoši iekļaujošas darba vides izvērtējuma kritērijiem) var rīkot neatkarīgi vienu no otras un tām nav nepieciešama cieša saistība. Šī brīža MK noteikumu Nr. 102 30.3. apakšpunktā ir atrunāts, ka darba devēju izvērtējumu veic ne agrāk kā gadu pēc izglītojošo pasākumu uzsākšanas darba devējiem un to darbiniekiem. 9.1.4.4. pasākuma ietvaros īstenotā projekta “Dažādības veicināšana” (turpmāk – projekts) praktiskajā ieviešanā ir secināts, ka termiņa noteikšana šo pasākumu nodrošināšanas secībai apgrūtina abu pasākumu efektīvu un pilnvērtīgu īstenošanu un ir lieka, jo paredzētās aktivitātes izglītojošo un atbalsta pasākumu īstenošanā nav savstarpēji pakārtotas (var pieteikties dažādi uzņēmumi).Sākotnēji MK noteikumos Nr. 102 atrunātā izvērtējuma veikšana gadu pēc izglītojošo pasākumu sākšanas tika noteikta, lai nodrošinātu laiku apmācībās piedalījušajiem darba devējiem pilnveidot savu darba vidi un tad pieteikties izsludinātajām iekļaujošās darba vides izvērtējumam. Taču projekta ietvaros veiktajā izpētē tika konstatēts, ka jau šobrīd Latvijā pastāv vairāki pozitīvi piemēri, kur iestādes un uzņēmumi nodrošina iekļaujošu darba vidi. Tādējādi šādas iestādes un uzņēmumi uzreiz varētu piedalīties atbalsta pasākumos un paredzētajā izvērtēšanā, rādot pozitīvu praktisku piemēru citiem darba devējiem un vienlaicīgi motivēt tos. Darba devēju izvērtēšanas uzsākšanas termiņa atcelšana veicinās pilnvērtīgāku atbalsta pasākumu iekļaujošas darba vides veicināšanai īstenošanu, kā arī netiks ietekmēta to darba devēju dalība atbalsta pasākumos, kuri būs piedalījušies izglītojošos pasākumos par sociālās iekļaušanas un diskriminācijas novēršanas jautājumiem.1. **9.1.4.4. pasākuma sociālā mentora pakalpojuma īstenošanas nosacījumu precizēšanu.**

Šī brīža MK noteikumu Nr. 102 33.3. apakšpunktā ir noteikts, ka vienam sociālajam mentoram vienlaikus tiek piesaistītas ne mazāk kā 10 un ne vairāk kā 20 mērķa grupas personas.Savukārt attiecībā uz sociālā darbinieka pakalpojuma sniegšanu, MK noteikumu Nr. 102 32.3 un 32.4. apakšpunktos ir minēts, ka piesaista ne vairāk kā 5 sociālos darbiniekus, nodrošinot, ka 1 sociālajam darbiniekam vienlaikus tiek piesaistītas ne mazāk kā 30 un ne vairāk kā 120 mērķa grupas personas un katrs sociālais darbinieks pārrauga ne vairāk kā 6 sociālo mentoru darbu. Vadoties no minētā (t.i. rēķinot matemātiski, katrs sociālais mentors var sniegt pakalpojumu ne mazāk kā 5 mērķa grupas personām un ne vairāk kā 20 mērķa grupas personām), un lai novērstu pretrunas ar šī brīža MK noteikumu Nr. 102 33.3. apakšpunkta redakciju, ir nepieciešams noteikt, ka 1 sociālajam mentoram vienlaikus tiek piesaistītas ne mazāk kā 5 un ne vairāk kā 20 mērķa grupas personas.Papildus tam, ir identificēti arī citi priekšnosacījumi, lai precizētu, jeb samazinātu sociālam mentoram piesaistāmo mērķa grupas personu minimālo slieksni, t.i., SIF, īstenojot projektu un praktiskajā darbā saskaroties ar mērķa grupas personām, ir secinājis, ka sociālā darbinieka un sociālā mentora pakalpojuma ietvaros ļoti būtiski ir ņemt vērā šādus faktorus: ģimeni kā vienumu, reģionālo pārklājumu, sociālo gadījumu vadības sarežģītības pakāpi un izmaiņas saistošajos normatīvajos aktos.SIF apkopotajā informācijā[[1]](#footnote-1) par 2016. gadā sniegto sociālā darbinieka un sociālā mentora pakalpojumu ir secināts, ka kopumā pakalpojums tika sniegts 342 mērķa grupas personām, no tām 63 ģimenēm ar bērniem, 5 ģimenēm bez bērniem un 71 indivīdam.Ģimenes ar bērniem iedalās šādi:* 18 ģimenes ar vienu bērnu,
* 26 ģimenes ar 2 bērniem,
* 10 ģimenes ar 3 bērniem,
* 7 ģimenes ar 4 bērniem,
* 2 ģimenes ar 6 bērniem.

Pārsvarā mērķa grupas ģimenes sastāvēja no 2 pieaugušajiem un 2-3 bērniem un lielākoties ģimenēs bija bērni līdz četru gadu vecumam (63 bērni) un pamatskolas vecuma - no 7 līdz 15 gadiem (48 bērni).Ņemot vērā bērnu īpatsvaru mērķa grupā, ir secināms, ka šajās situācijās ir nepieciešama īpaša pieeja. Kā viens no sociālā mentora būtiskākajiem pamatpienākumiem ir palīdzēt iesaistīt bērnu Latvijā pastāvošajā izglītības sistēmā, jo īpaši tām ģimenēm, kurās vecāki paši ir bez izglītības (vai pat analfabēti) un līdz ar to bez iepriekšējas pieredzes kā komunicēt ar pedagogiem, citu bērnu vecākiem, kā izmantot pieejamos elektroniskos rīkus ([www.e-klase.lv](http://www.e-klase.lv) utml.). Sociālajam mentoram nākas pārstāvēt bērnu intereses vecāku sapulcēs, kā arī palīdzēt sagādāt skolai nepieciešamos mācību līdzekļus un piederumus. Nepieciešamības gadījumā ir jānodrošina veselības aprūpes pakalpojumu pieejamība.Izvērtējot SIF apkopoto informāciju, var secināt, ka mērķa grupa pārsvarā vēlas uzturēties un uzturas Rīgā vai Pierīgā. Pilsētā ir lielāka iespēja atrast darbu, tikties ar kopienas pārstāvjiem, reliģisko namu, nevalstisko organizāciju pieejamība un kopumā ir pozitīvāka sabiedrības attieksme, līdz ar to pilsētvidē mērķgrupas personas jūtas drošāk un komfortablāk. Līdzīgas tendences ir raksturīgas gandrīz visā Eiropā. Ņemot vērā iepriekš minēto, sociālajam darbiniekam un sociālajam mentoram būtu jāatrod īpaša pieeja, lai pārliecinātu mērķgrupas personas koncentrēties ne tikai pilsētā, bet arī citos Latvijas reģionos, tas ir parādīt un pierādīt, ka dzīve ārpus lielpilsētas ir iespējama un finansiāli izdevīgāka, piemēram, ir lielāka iespēja lētāk noīrēt dzīvokli, pieejami bezmaksas kultūras pasākumi, nav rindas uz bērnudārziem, zemākas vai vispār nav sabiedriskā transporta izmaksas.Lai nodrošinātu kvalitatīvāku, aptverošāku pakalpojumu sniegšanu mērķa grupas personām, no 2016. gada 1. oktobra sociālais darbinieks veic individuālā sociālā gadījuma vadības sarežģītības pakāpes novērtēšanu. Tā piemēram, 2017. gada marta mēnesī sociālā darbiniekam un sociālā mentora pakalpojumu saņēma 190 mērķa grupas personas no tām 85 tika novērtētas kā vidēji smaga, bet 94 - kā smaga gadījuma mērķa grupas personas, t.i. 49,5% individuālo sociālo gadījumu vadības sarežģītības pakāpe tika atzīta kā augsta (smaga). Apkopotās informācijas analīze liecina, ka mērķa grupas personām pamatā ir zema izglītība, nav pietiekoša darba pieredze, mēdz būt nopietnas veselības problēmas un ir zema motivācija integrēties Latvijā.Ņemot vērā individuālo sociālo gadījumu vadības sarežģītības pakāpi un to, ka sociālā mentora darbs ar mērķa grupas personām ir ar augstāku intensitātes un sarežģītības pakāpi nekā pašvaldību sociālajos dienestos (nākas saskarties ar tādu pakalpojumu plānošanu un dažādu starpinstitucionālu sadarbības veidu attīstīšanu, kāda Latvijā līdz šim vēl nav veidota), atsevišķos gadījumos var būt situācijas, kad mēneša ietvaros sociālais mentors strādā tikai ar vienu ģimeni jeb 5 personām (smagākā gadījumā), savukārt cits sociālais mentors pakalpojumu sniedz vienlaikus vairākām ģimenēm un individuālām mērķa grupas personām (kopumā ne vairāk kā 20 personām) (vieglākos gadījumos).Pieeju sociālā mentora noslodzes sadalījumam nosaka pakalpojuma sniedzējs, savukārt SIF reizi mēnesī veic sociālajam darbiniekam un sociālajam mentoram vienlaikus piesaistāmās mērķa grupas personu skaita, kā arī pakalpojuma sniedzēja veiktā mērķa grupas personu individuālo sociālo gadījumu vadības sarežģītības pakāpes izvērtējuma pārbaudi un atbilstību MK noteikumu Nr.102 nosacījumiem. Apkopotā informācija tiek atspoguļota uzraudzības ziņojumā.Papildus ir jāņem vērā, ka 2017. gada 1. jūnijā stājās spēkā grozījumi „Patvēruma likumā”, kas paredz mainīt pabalstu izmaksas kārtību mērķa grupas personām, lai nodrošinātu finanšu līdzekļus pirmajai iemaksai dzīvojamās platības īrēšanai. Tādējādi grozījumi “Patvēruma likumā” dos iespēju mērķa grupas personām nekavējoties uzsākt patstāvīgu dzīvi, īrējot dzīvokli, un sociālajam mentoram palielināsies darba intensitāte, nodrošinot atbalstu dzīvojamās platības atrašanā, īres līgumu sastādīšanā, dzīves vietas deklarēšanā, pārcelšanās procesā utml.Līdzšinējā pieredze apliecina, jo vairāk sociālais mentors tiks iesaistīts mērķa grupas socializācijas procesā, dalīsies pieredzē, palīdzēs apgūt jaunas sociālās un kultūrvides normas, fokusēsies uz katras ģimenes īpašo izcelsmi un vēlmi integrēties, palīdzēs bērniem apgūt jaunas uzvedības normas, veicinās sociālās attieksmes maiņu, saglabājot viņu identitāti, jo ātrāks un efektīvāks būs integrācijas process, adaptācija jaunajā sociālekonomiskajā un kultūras vidē.Arī iepriekšminētais norāda uz nepieciešamību mainīt sociālā mentora noslodzes nosacījumus, nosakot, ka vienam sociālajam mentoram vienlaikus tiek piesaistītas ne mazāk kā 5 mērķa grupas personas un ne vairāk kā 20 mērķa grupas personas. Ņemot vērā individuālo sociālo gadījumu vadības sarežģītības pakāpi un to, ka sociālā mentora darbs ar mērķa grupas personām ir ar augstāku intensitātes un sarežģītības pakāpi nekā pašvaldību sociālajos dienestos (nākas saskarties ar tādu atbalsta pakalpojumu plānošanu un dažādu starpinstitucionālu sadarbības veidu attīstīšanu, kāda Latvijā līdz šim vēl nav veidota), ir paredzamas situācijas, kad atsevišķos gadījumos mēneša ietvaros sociālais mentors strādā tikai ar vienu ģimeni (kopumā ne mazāk kā 5 personām), kas varētu būt identificēts kā smagāks gadījums, jo ir bērns ar invaliditāti, ģimene nerunā valodā, kam ir iespējams piesaistīt tulku, un vēlas integrēties ārpus Rīgas kādā citā Latvijas pilsētā, savukārt cits sociālais mentors pakalpojumu sniedz vienlaikus vairākām ģimenēm un individuālām mērķa grupas personām (kopumā ne vairāk kā 20 personām), kas uzskatāmi kā vieglāki gadījumi, jo personas ir motivētas, atsaucīgas un spēj ātrāk adaptēties un pielāgoties jaunajai sociālekonomiskai situācijai.Sociālā darba un sociālā mentora pakalpojuma nodrošināšana patvēruma meklētājiem un personām ar bēgļa vai alternatīvo statusu ir inovācija sociālo pakalpojumu jomā, kas tiek pilotēta 9.1.4.4. pasākumā. Pakalpojuma efektivitāti un novērtēšanu SIF organizēs 2018. gadā. Tādējādi, ja pēc 9.1.4.4.pasākuma projekta īstenošanas beigām nacionālā līmenī tiks pieņemts lēmums par sociālā darbinieka un sociālā mentora pakalpojuma nodrošināšanas turpināšanu, 9.1.4.4. pasākumā būs radīts pamats šāda vai līdzīga pakalpojuma turpināšanai un finansēšanai no valsts budžeta.Lai nodrošinātu profesionālu sociālā darbinieka un sociālā mentora pakalpojuma sniedzēju piesaisti darbam ar mērķa grupu, nepieciešams MK noteikumus Nr.102 papildināt arī ar nosacījumu, ka sociālo pakalpojumu sniedzējam (kas nodrošina sociālo darbinieka un sociāla mentora pakalpojumu) ir jābūt reģistrētam sociālo pakalpojumu sniedzēju reģistrā kā sociālās rehabilitācijas pakalpojuma sniedzējam darbam ar krīzes situācijā nonākušām personām (atbilstoši Sociālo pakalpojumu un sociālās palīdzības likumā noteiktajam, krīzes situācija ir situācija, kurā ģimene (persona) katastrofas vai citu no ģimenes (personas) gribas neatkarīgu apstākļu dēļ pati saviem spēkiem nespēj nodrošināt savas pamatvajadzības un tai ir nepieciešama psihosociāla vai materiāla palīdzība) .1. **Citu tehnisku un redakcionālu precizējumu veikšanu.**

Lai nodrošinātu tiesiskā regulējuma normu nepārprotamu un skaidru izpratni, kā arī nodrošinātu vienotu pieeju LM pārziņā esošo specifisko atbalsta mērķu pasākumu īstenošanas noteikumu tiesiskajā regulējumā attiecībā uz izmaksu pozīcijām, tiek veikti redakcionāli precizējumi MK noteikumu Nr.102 19.1., 19.3 un 19.6 apakšpunktos.Šī brīža MK noteikumu Nr. 102 19.1. apakšpunktā nav noteikts, vai 700 *euro* motivācijas paaugstināšanas un atbalsta pakalpojumu nodrošināšanai vienai 9.1.4.4. pasākuma mērķa grupas personai ir izņemot vai ieskaitot pievienotās vērtības nodokli (turpmāk – PVN), attiecīgi šobrīd nav viennozīmīgi saprotams, kāds finansējuma apmērs ir novirzāms pakalpojuma sniedzējiem par vienas 9.1.4.4. pasākuma mērķa grupas personas iesaisti motivācijas paaugstināšanas un atbalsta pasākumos. Līdz ar to MK noteikumu Nr.102 19.1. apakšpunkts ir jāprecizē, nosakot, ka izmaksas motivācijas paaugstināšanas un atbalsta pakalpojumu īstenošanai nepārsniedz 700 euro bez PVN.Līdzīgas izmaiņas veicamas arī MK noteikumu Nr. 102 19.3 apakšpunktā, precizējot, ka izmaksās sociālā darbinieka, kas nepārsniedz 1 400 *euro* mēnesī par viena sociālā darbinieka pakalpojumu, un sociālā mentora, kas nepārsniedz 1 000 *euro* mēnesī par viena sociālā mentora pakalpojumu, piesaistei netiek iekļauts PVN.Minētais priekšlikums nosaka pakalpojuma cenu (kas ietver speciālistu atlīdzības izmaksas (darba samaksas, valsts sociālās apdrošināšanas obligāto iemaksu, pabalstu un kompensāciju) un pakalpojuma sniedzēja administratīvās izmaksas (speciālistu profesionālās pilnveides, supervīzijas, kancelejas preču, transporta izdevumu un citus ar pakalpojuma sniegšanu saistītos izdevumus) gan gadījumos, ja pakalpojuma sniedzējs ir PVN maksātājs, gan gadījumos, ja pakalpojums sniedzējs nav PVN maksātājs. Noteikumu projekts paredz precizēt arī MK noteikumu Nr. 102 19.6. apakšpunktu, nosakot, ka finansējuma saņēmējam projekta vadības personālam nepieciešamo darba vietas aprīkojumu ne tikai iegādāties, bet arī īrēt. Minētās izmaiņas veiktas atbilstoši vadošās iestādes vadlīnijām Nr. 2.1. "Vadlīnijas attiecināmo un neattiecināmo izmaksu noteikšanai 2014. – 2020. gada plānošanas periodā" aktuālās versijas 7.2. apakšpunktam, kur noteikts, ka plānojot projektam nepieciešamo finansējumu, potenciālajam projekta iesniedzējam ir jāizvērtē, vai saimnieciski izdevīgāk ir darba vietasaprīkojumu pirkt vai īrēt un šajā gadījumā jāievēro saimnieciskā izdevīguma princips. |
| 3. | Projekta izstrādē iesaistītās institūcijas | Labklājības ministrija. |
| 4. | Cita informācija | **Ierosināto grozījumu ietekme uz finansējuma saņēmēju.**SIF ietekmē noteikumu projekta punkti 1.,2.,3.,4.,5.,6,7,8. Noteikumu projekta 1, 2, 3, 4, 7,8 punkti rada nepieciešamību SIF veikt grozījumus projektā, bet precīzi to izvērtēs finansējuma saņēmējs, gatavojot grozījumus projektā.Sociālā mentora pakalpojuma nodrošināšana ir paredzēta kopumā trīs LM pārziņā SAM pasākumos, proti, 9.1.1.2. pasākumā "Ilgstošo bezdarbnieku aktivizācijas pasākumi", 9.2.2.1. pasākumā "Deinstitucionalizācija" un 9.1.4.4. pasākumā. Katrā no šiem pasākumiem ir noteikti atšķirīgi sociālā mentora noslodzes un darba samaksas nosacījumi. LM šobrīd vērtē iespēju izstrādāt vienotu pieeju sociālā mentora noslodzes un atalgojuma sistēmas noteikšanā visos trīs SAM pasākumos, līdz ar to nepieciešamības gadījumā tiks iniciēti attiecīgi grozījumi MK noteikumos Nr.102. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Patvēruma meklētāji un personas ar bēgļa vai alternatīvo statusu. |
| 2. | Tiesiskā regulējuma ietekme uz tautsaimniecību un administratīvo slogu | Kopumā sabiedrības grupām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav.  |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļa vietnē [www.lm.gov.lv](http://www.lm.gov.lv) un aicinot no 2017. gada 9. maija līdz 2017. gada 23. maijam sabiedrības pārstāvjus:1) rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi: atbildiga.iestade@lm.gov.lv;2) klātienē. |
| 3. | Sabiedrības līdzdalības rezultāti | MK noteikumu projekta izstrādē netika iesniegts neviens viedoklis par dokumentu izstrādes stadijā, kā arī neviens sabiedrības loceklis neizrādīja interesi iesaistīties diskusiju grupās, forumos un citās līdzdalības aktivitātēs. |
| 4. | Cita informācija | Nav. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | SIF kā finansējuma saņēmējs 9.1.4.4. pasākuma ietvaros, Pilsonības un migrācijas lietu pārvalde un Nodrošinājuma valsts aģentūra kā sadarbības partneri. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Anotācijas III un V sadaļa – noteikumu projekts šo jomu neskar.

Labklājības ministrs Jānis Reirs

Labklājības ministrijas valsts sekretārs Ingus Alliks

Sāre, 67782652

Egita.Sare@lm.gov.lv

1. Sabiedrības integrācijas fonda apkopotā informācija par sniegto sociālā darbinieka un sociālā mentora pakalpojumu 2016. gadā, balstoties uz veiktajiem ierakstiem klienta individuālajos sociālekonomiskajos plānos. [↑](#footnote-ref-1)